《劝蚕》
清代·孔毓玑

同为浙中人，应识浙中事。嘉湖有布更缫丝，桑叶油油遍墟里。

五月新丝蚕事成，办公先自官租始。更有余赀日用饶，女嫁男婚取诸此。

桐江西来习俗移，土瘠民贫人懈驰。我是父母斯民责，循行敢惮临郊鄙。

既怪耕氓只待天，还嗟女手忘生理。夏挥团扇冬携炉，辜负天公付十指。

东隅旧有桑园名，微行芜没空山里。我遣平头赴彼都，购得桑秧五千纪。

分播民间着意栽，森森弱植倾桃李。利赖犹需三五年，经营成局今朝起。

预求并剪萝繁枝，下饼担泥勤省视。籧筐曲薄制坚完，早请蚕师蓄蚕子。

何须作过觅蝇头，急切归家谋娣姒。细检当年旧志书，纺绩生涯似祖妣。

轧轧机声浃比闾，衣丰食足兴百礼。我虽旦晚赋归田，神游叹羡常风美。

作者简介：孔毓玑，字象九，号秋岩，别号岱云。江阴人。天性孝友。清康熙己卯（康熙三十八年，1699）登贤书。己丑（康熙四十八年，1709）科举中进士，任浙江衢州府常山县知县。清光绪《常山县志》载其诗文甚多。庚子（康熙五十九年，1720）分校浙闱，诰授文林郎。著有《诗经文稿》、《秋岩文集》。